 MKUU wa Mkoa wa Dodoma, Dk Binilith Mahenge amewataka Wakuu wa Wilaya na Wakurugenzi wa Halmashauri kuanzisha kanzidata kwa ajili ya kuorodhesha migogoro yote ya ardhi ya wananchi na kuandika katika rejista moja.Akizungumza na viongozi wa wilaya mwishoni mwa wiki, Dk Mahenge alisema wanatakiwa kuanzisha rejista hiyo ili kuwa na orodha ya taarifa ya migogoro ya ardhi katika halmashauri zao.Alisema taarifa ya utatuzi wa migogo hiyo ibainishwe kwenye rejista hiyo na kutumwa katika ngazi ya mkoa kila mwishoni mwa mwezi husika.Pamoja na kuandaa kanzidata hiyo, Mkuu wa Mkoa aliwataka watendaji wa wilaya wakiwemo Wakuu wa Wilaya na halmashauri kutoka ofisini kwenda kusikiliza kero za wananchi na kuzitafutia ufumbuzi.